**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov a ktorým sa menia a dopĺňajú niektoré zákony (ďalej len „návrh zákona“) vypracovaný Ministerstvom dopravy a výstavby Slovenskej republiky (ďalej len „ministerstvo dopravy“) sa predkladá podľa Plánu legislatívnych úloh vlády Slovenskej republiky na rok 2019.

Dôvody na vypracovanie návrhu zákona sú nasledovné:

1. zabezpečiť implementáciu nariadenia Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES [ďalej len „nariadenie (EÚ) 2018/858“]. Týmto nariadením sa zároveň zrušuje smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá v platnom znení [ďalej len „smernica 2007/46/ES“] transponovaná nariadením vlády Slovenskej republiky č. 140/2009 Z. z., ktorým sa ustanovujú podrobnosti o typovom schvaľovaní motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá v znení neskorších predpisov (ďalej len „nariadenie vlády SR č. 140/2009 Z. z.“). Smernica 2007/46/ES bude s účinnosťou od 1. septembra 2020 nahradená priamo uplatniteľným nariadením (EÚ) 2018/858 a nariadenie vlády SR č. 140/2009 Z. z. bude k tomuto dňu zrušené,
2. zabezpečiť úplnú transpozíciu smernice Rady 96/53/ES z 25. júla 1996, ktorou sa v Spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej cestnej doprave, keďže táto smernica bola zmenená
	* rozhodnutím Európskeho parlamentu a Rady (EÚ) 2019/984 z 5. júna 2019, ktorým sa mení smernica Rady 96/53/ES, pokiaľ ide o lehotu na vykonávanie osobitných pravidiel týkajúcich sa maximálnej dĺžky pre kabíny, ktoré majú lepšie aerodynamické vlastnosti, energetickú účinnosť a sú bezpečnejšie, a
	* nariadením Európskeho parlamentu a Rady (EÚ) 2019/1242 z 20. júna 2019, ktorým sa stanovujú emisné normy CO2 pre nové ťažké úžitkové vozidlá a menia nariadenia Európskeho parlamentu a Rady (ES) č. 595/2009 a (EÚ) 2018/956 a smernica Rady 96/53/ES,
3. zosúladiť niektoré ustanovenia zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov (ďalej len „zákon o prevádzke vozidiel“) s judikatúrou Súdneho dvora Európskej únie, najmä s rozsudkom Súdneho dvora (štvrtá komora) z 24. januára 2019 vo veci C-326/17,
4. riešiť problematiku podmienok prevádzky vozidiel v cestnej premávke v súlade s požiadavkami novej legislatívy Európskej únie a s prihliadnutím na poznatky a skúseností nadobudnuté v procese aplikácie v súčasnosti platného zákona o prevádzke vozidiel,
5. sprievodné novely súvisiacich zákonov v čl. II až IV, a to zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, zákona č. [361/2014 Z. z.](https://www.slov-lex.sk/pravne-predpisy/SK/ZZ/2014/361/) o dani z motorových vozidiel a o zmene a doplnení niektorých zákonov v znení zákona č. 253/2015 Z. z. a zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov.

Navrhuje sa, aby návrh zákona nadobudol účinnosť dňom 1. januára 2020 okrem ustanovení súvisiacich s implementáciou nariadenia (EÚ) 2018/858, ktoré majú účinnosť dňom 1. septembra 2020, čím sa zároveň zabezpečí dostatočne dlhá legisvakančná doba na oboznámenie sa s navrhovaným zákonom.

Predložený návrh zákona bude mať pozitívny a negatívny vplyv na rozpočet verejnej správy, negatívny vplyv na podnikateľské prostredie a pozitívny vplyv na informatizáciu spoločnosti. Návrh zákona nemá žiadne sociálne vplyvy, vplyvy na životné prostredie, vplyvy na služby verejnej správy pre občana ani vplyvy na manželstvo, rodičovstvo a rodinu. Vyhodnotenie vybraných vplyvov je uvedené v doložke vybraných vplyvov.

Návrh zákona sa nepredkladá do vnútrokomunitárneho pripomienkového konania.

Návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

**B. Osobitná časť**

**K čl. I**

Tento článok obsahuje novelu zákona o prevádzke vozidiel.

K bodu 1 [§ 1 ods. 5 písm. a)]

Dopĺňa sa, že aj vozidlá štátneho podniku v pôsobnosti Ministerstva obrany Slovenskej republiky sú vyňaté z pôsobnosti tohto zákona, ak tieto vozidlá nie sú evidované v riadnej evidencii vozidiel. Ide o vozidlá, ktoré sú evidované v osobitnej evidencii vozidiel, ktorú vedie Vojenská polícia.

K bodu 2 [§ 2 ods. 2 písm. s)]

Ide o špecifikáciu definície časti vozidla, ktorá môže byť použitá nie len na montáž vozidla, ale aj na opravu a údržbu.

K bodom 3, 5, 8, 11, 12, 14, 46, 55, 56, 57, 117, 119, 134 a 147 [Poznámky pod čiarou k odkazom 11, 15, 18, 20, 22, 26, 31, 32, 68, 74, 75, 78, 86, 87, 89, 96, 103]

Ide o legislatívno-technické zmeny spočívajúce v úprave odkazov na poznámky pod čiarou, ktoré sa aktualizujú kvôli novej legislatíve najmä v rámci Európskej únie prijatej po účinnosti zákona o prevádzke vozidiel.

K bodu 4 [§ 2 nový odsek 29]

Dopĺňa sa definícia odosielateľa na základe úplnej transpozície smernice 96/53/ES.

K bodu 6 [§ 6 ods. 1]

Navrhuje sa spresniť zavedenú legislatívnu skratku verejný záujem na bezpečnosti a zdraví tak, aby zahŕňala aj majetok osôb.

K bodu 7 [§ 6 nový odsek 4]

Pre typový schvaľovací orgán sa dopĺňa nová povinnosť spolupracovať s ostatnými typovými schvaľovacími orgánmi.

K bodu 9 [§ 8 ods. 3]

Precizuje sa ustanovenie o skúškach pri typovom schválení vozidiel tak, že postupy pri typovom schválení upravujú osobitné predpisy o typovom schválení [nariadenie (EÚ) č. 167/2013, nariadenie (EÚ) č. 168/2013, nariadenie (EÚ) 2018/858].

K bodu 10 [§ 8 ods. 9]

Precizuje sa ustanovenie o viacstupňovom typovom schválení tak, že samotné postupy pre viacstupňové typové schválenie upravujú osobitné predpisy o typovom schválení [nariadenie (EÚ) č. 167/2013, nariadenie (EÚ) č. 168/2013, nariadenie (EÚ) 2018/858].

K bodu 13 [§ 21 ods. 1 nová druhá veta]

Medzi povinnosti výrobcu v rámci zhody výroby sa dopĺňa, že výrobca musí mať zavedené postupy na zabezpečenie zhody so schváleným typom.

K bodu 15 a 16 [§ 22 ods. 4 až 7]

Precizujú sa povinnosti hospodárskych subjektov pri uvádzaní vozidiel, systémov, komponentov, samostatných technických jednotiek, nebezpečných častí alebo vybavenia a spaľovacích motorov necestných strojov pri uvádzaní na trh. Tieto povinnosti kontroluje v rámci dohľadu nad trhom Slovenská obchodná inšpekcia. Nejde o zavádzanie nových povinností oproti súčasnému stavu. Tieto povinnosti vyplývajú priamo z regulačných aktov. Presnejšia špecifikácia je hlavne z dôvodu previazania týchto povinností na sankcie, ktoré musia byť upravené na vnútroštátnej úrovni, práve týmto zákonom o prevádzke vozidiel.

K bodu 17 [§ 23 ods. 1 písm. o)]

Medzi základné povinnosti výrobcu a zástupcu výrobcu sa okrem plnenia povinnosti podľa osobitných predpisov o typovom schvaľovaní [nariadenie (EÚ) č. 167/2013, nariadenie (EÚ) č. 168/2013, nariadenie (EÚ) 2018/858] dopĺňa plnenie povinnosti aj regulačných aktov, ktoré sú definované v § 2 ods. 5 zákona o prevádzke vozidiel.

K bodom 18, 19 a 136 [§ 23 ods. 1 nové písm. q) a r) a ods. 2, § 148 ods. 1 písm. e)]

Medzi povinnosti výrobcu sa do § 23 ods. 1 dopĺňajú nové povinnosti v súvislosti s poskytovaním informácií podľa nariadenia (EÚ) 2018/858.

Úprava v § 23 ods. 2 má legislatívno-technický charakter a v súvislosti so zmenou v odseku 1.

Súčasne sa dopĺňa § 148 ods. 1 písm. e) o sankciách za porušenie nových povinností.

K bodu 20 [§ 23 ods. 6 písm. a)]

Vzhľadom na zverejnené vykonávacie nariadenie Komisie (EÚ) 2019/621 zo 17. apríla 2019 o technických informáciách potrebných na kontrolu technického stavu jednotlivých kontrolovaných položiek, o používaní odporúčaných kontrolných metód a o stanovení podrobných pravidiel týkajúcich sa formátu údajov a postupov prístupu k príslušným technickým informáciám sa špecifikuje, akým spôsobom sa technickej službe technickej kontroly a technickej službe emisnej kontroly sprístupňujú technické informácie.

K bodu 21 [§ 26]

Nanovo sa ustanovuje § 26, ktorý sa týka vnútroštátneho schvaľovania jednotlivých vozidiel s obmedzenou prevádzkou.

V odseku 1 sa ustanovuje, že prevádzkovateľ vozidla, ktorý chce používať vozidlo výlučne na pôdohospodárske práce na obmedzenom území v rámci obhospodarovaného územia, je povinný požiadať schvaľovací orgán o vnútroštátne jednotlivé schválenie vozidla s obmedzenou prevádzkou. Okruh vozidiel, ktorým bude možné takéto schválenie udeliť ustanoví vykonávací právny predpis, ktorým v súčasnosti je vyhláška Ministerstva dopravy a výstavby Slovenskej republiky č. 131/2018 Z. z., ktorou sa ustanovujú podrobnosti v oblasti schvaľovania vozidiel (ďalej len „vyhláška č. 131/2018 Z. z.“). Prevažne pôjde o kolesové traktory, pásové traktory, prípojné vozidlá za traktory, ťahané vymeniteľné zariadenia za traktory, pracovné stroje samohybné, pracovné stroje nesené. Zároveň sa ustanovuje, že jednotlivým vozidlom, ktorému je možné udeliť vnútroštátne jednotlivé schválenie vozidla s obmedzenou prevádzkou je buď po domácky vyrobené vozidlo, ktoré nebolo komerčne vyrobené alebo komerčne vyrábané vozidlo vyrobené pred 1. júlom 2009. Dátum 1. júla 2013 je stanovený podľa čl. 23 ods. 1 písm. b) smernice Európskeho parlamentu a Rady 2003/37/ES z 26. mája 2003 o typovom schválení poľnohospodárskych alebo lesných traktorov, ich prípojných vozidiel a ťahaných vymeniteľných strojov, spolu s ich systémami, komponentmi a samostatnými technickými jednotkami, ktorou sa zrušuje smernica 74/150/EHS (ďalej len „smernica 2003/37/ES“), kedy sa pre typové schvaľovanie začalo povinne uplatňovať typové schvaľovanie pre poľnohospodárske a lesné vozidlá. Smernica 2003/37/ES je od 1. januára 2016 nahradená nariadením Európskeho parlamentu a Rady (EÚ) č. 167/2013 z  5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami (ďalej len „nariadenie (EÚ) č. 167/2013“).

V odseku 2 sa ustanovuje, že technické požiadavky ustanoví vykonávací právny predpis, ktorým v súčasnosti je vyhláška Ministerstva dopravy a výstavby Slovenskej republiky č. 132/2018 Z. z., ktorou sa ustanovujú podrobnosti o technických požiadavkách na niektoré vozidlá, systémy, komponenty a samostatné technické jednotky na účely schvaľovania (ďalej len „vyhláška č. 132/2018 Z. z.“).

V odseku 3 sa ustanovuje, že podrobnosti o návrhu na vnútroštátne schválenie jednotlivého vozidla s obmedzenou prevádzkou ustanoví vykonávací právny predpis, ktorým v súčasnosti je vyhláška č. 131/2018 Z. z.

V odseku 4 je ustanovené základné pravidlo, kedy sa vyhovie návrhu na vnútroštátne schválenie jednotlivého vozidla s obmedzenou prevádzkou a to, že musia byť splnené všetky predpísané požiadavky a jednotlivé vozidlo musí spĺňať ustanovené technické požiadavky a nesmie predstavovať vážne riziko ohrozenia verejného záujmu na bezpečnosti a zdraví.

V odseku 5 sa ustanovuje, že schvaľovací orgán po udelí vnútroštátneho schválenia jednotlivého vozidla s obmedzenou prevádzkou vydá osvedčenie o vnútroštátnom schválení jednotlivého vozidla s obmedzenou prevádzkou a základný technický opis vozidla.

V odseku 6 sa ustanovuje, kedy schvaľovací orgán nesmie schváliť a vydať doklady vozidla pre jednotlivé vozidlo. Ide o prípady, keď

1. vozidlo má udelené typové schválenie EÚ celého vozidla (ide o smernicu 2003/37/ES a nariadenie (EÚ) č. 167/2013),
2. vozidlo nie je určené na prevádzku s pravostrannou cestnou premávkou,
3. vozidlo nie je označené identifikačným číslom vozidla VIN (výrobným číslom),
4. vozidlo bolo vyrobené pre tretie štáty, dovezené do Slovenskej republiky a podliehajúce schváleniu na prevádzku v cestnej premávke; uvedené vyplýva z rozsudku Súdneho dvora (piata komora) z 15. júna 2017 vo veci C 513/15, „Agrodetalė“ UAB, kde súd skonštatoval, že individuálny dovoz traktorov z tretích štátov podlieha schváleniu podľa smernice 2003/37/ES, resp. podľa nariadenia (EÚ) č. 167/2013),
5. bolo vyrobené po 30. júni 2009, ak ide o komerčne vyrábané vozidlo (po tomto dátume podľa čl. 23 ods. 1 písm. b) smernice 2003/37/ES pre poľnohospodárske a lesné vozidlá platilo povinne pre tieto vozidlá).

V odseku 7 je ustanovený postup schvaľovacieho orgánu pre vydávanie dokladov a prihlasovanie vozidla do evidencie vozidiel.

V odseku 8 sa ustanovuje povinnosť pre prevádzkovateľa vozidla prihlásiť vozidlo do evidencie vozidiel a povinnosť prevádzkovať vozidlo len v rámci obhospodarovaného územia.

V odseku 9 je ustanovené, že vnútroštátne jednotlivé schválenie vozidla s obmedzenou prevádzkou platí desať rokov.

V odseku 10 sa ustanovujú podmienky, pri ktorých sa udeľuje nové vnútroštátne schválenie jednotlivého vozidla s obmedzenou prevádzkou.

K bodom 22, 26, 28, 52, 101, 116 [§ 27 ods. 6 písm. b), § 29 ods. 8 písm. b), § 34 ods. 11 úvodná veta, § 69 ods. 10, § 91 ods. 5 písm. c) bod 13, § 118 ods. 2 posledná veta]

Legislatívno-technická úprava z dôvodu opravy zrejmých nesprávností a vnútorných odkazov.

K bodu 23 [§ 29 ods. 2]

Ustanovuje sa, že typový schvaľovací orgán môže ustanoviť alternatívne technické požiadavky v prípade jednotlivého dovozu ojazdených vozidiel z tretích štátov, napríklad z USA.

K bodu 24 [§ 29 ods. 5]

V súlade s judikatúrou Súdneho dvora (Bod 3 rozsudku Súdneho dvora z 24. januára 2019 vo veci C-326/17) sa dopĺňa, že v prípade podozrenia nebezpečenstva pre bezpečnosť cestnej premávky, schvaľovací orgán môže odmietnuť uznanie dokladov o technickej a emisnej kontrole zo zahraničia. V takomto prípade sa jednotlivo dovezené vozidlo podrobí technickej a emisnej kontrole v Slovenskej republike.

K bodu 25 [§ 29 ods. 6 nové písmená j) a k)]

V súlade s judikatúrou Súdneho dvora (Bod 2 rozsudku Súdneho dvora z 24. januára 2019 vo veci C-326/17) sa dopĺňa, že jednotlivo dovezené vozidlo sa neschváli alebo neuzná, ak v zahraničnom osvedčení o evidencii jednotlivo dovezeného vozidla chýbajú niektoré povinné údaje, údaje uvedené v tomto osvedčení nezodpovedajú uvedenému vozidlu a súčasne toto zahraničné osvedčenie o evidencii neumožňuje identifikáciu toho istého vozidla. Ďalej sa dopĺňa, že jednotlivo dovezené vozidlo sa neschváli alebo neuzná, ak sa vozidlo nezhoduje so schváleným typom vozidla.

K bodu 27 [§ 33 ods. 6 písm. c)]

Vzhľadom na to, že podľa § 29 ods. 6 písm. a) druhého bodu zákona o prevádzke vozidiel bol povolený jednotlivý dovoz osobných vozidiel kategórie M1 určených na prevádzku s ľavostrannou cestnou premávkou, je potrebné povoliť aj prestavbu vozidla zmenou riadenia z pravej strany na ľavú stranu vozidla.

K bodu 29 [§ 34 nové odseky 19 a 20]

Dopĺňa sa postup pri vykonaní zmeny v schválení hromadnej prestavby, ktorý absentoval v zákone o prevádzke vozidiel.

K bodu 30 [§ 44 ods. 13]

Presnejšie sa ustanovuje, že vyhlásenie o hmotnostiach má ustanoviť priamo odosielateľ.

K bodu 31 [§ 45 ods. 1 písm. c) prvý bod, druhý bod a tretí bod]

Navrhuje sa predĺžiť lehotu na vykonanie administratívnej kontroly zo siedmych na pätnásť dní.

K bodu 32 a 35 [§ 45 ods. 1 písm. d), § 47 ods. 3 písm. c)]

Navrhuje sa upraviť, že oprave v certifikovanom mieste opravy sa budú musieť podrobiť iba vozidlá po dopravnej nehode a škodovej udalosti s dátumom prvej evidencie po 1. januári 2005.

K bodom 33 a 34 [§ 47 ods. 3 písm. a) a b)]

Pri zrušení pozastavenia prevádzky vozidla sa ku pravidelnej technickej a emisnej kontrole dopĺňa aj opakovaná technická a emisná kontrola.

K bodu 36 [§ 48 ods. 1]

Upresňuje sa, že v registri prevádzkových záznamov sa vedú aj iné údaje, napríklad údaje o dopravných nehodách, škodových udalostiach a podobne.

K bodu 37 [§ 48 ods. 3 písm. i) a j)]

Ide o zosúladenie s odbornou terminológiou v živnostenskom zákone.

K bodu 38 [§ 48 ods. 3 písm. k) až n)]

Dopĺňajú sa ďalšie povinné osoby tzv. prispievatelia, ktorí prichádzajú do kontaktu s vozidlom a môžu zaznamenať údaje z odometra. Zaznamenanie hodnôt údajov z odometra pri viacerých životných situáciách počas prevádzky vozidla pomôže eliminovať neoprávnenú manipuláciu so zobrazovanou hodnotou odometra.

K bodu 39 [§ 48 ods. 3 písm. o)]

Upresňuje sa v súlade so zákonom č. 39/2015 Z. z. o poisťovníctve a o zmene a doplnení niektorých zákonov, že do registra prevádzkových záznamov zasielajú údaje okrem poisťovní aj poisťovne z iného členského štátu, pobočky poisťovne z iného členského štátu, zahraničné poisťovne a pobočky zahraničnej poisťovne, ak ide o vozidlo evidované v Slovenskej republike.

K bodu 40 [§ 48 nový ods. 4]

Dopĺňa sa povinnosť pre vybrané povinné osoby tzv. prispievateľov zasielať aj historické údaje, ak takými údajmi disponuje. Práve historické údaje, ktorými väčšina prispievateľov disponuje, pomáhajú odhaliť neoprávnenú manipuláciu s najazdenými kilometrami.

K bodu 41 [§ 48 ods. 5]

Spresňuje sa, že poskytovanie údajov do registra prevádzkových záznamov nie je poručením povinnosti mlčanlivosti.

K bodu 42 [§ 53 ods. 3]

Zosúladenie s terminológiou zavedenou v § 48.

K bodu 43 [§ 53 nový odsek 5]

Navrhuje sa doplniť všeobecný zákaz na trhu nesprístupňovať vozidlo, v ktorom sa nachádza zariadenie alebo iné softvérové zariadenie namontované za účelom neoprávnenej manipulácie s parametrami vyhodnocovanými pri technickej kontrole, emisnej kontrole alebo kontrole originality.

K bodom 44 a 148 [§ 61 nový odsek 2, § 157 ods. 2 nové písmená e) a f)]

Navrhované úpravy si vyžiadala aplikačná prax pri vykonávaní cestných technických kontrol orgánmi Policajného zboru.

K bodu 45 [§ 68]

Ide o upresnenie, že ku školeniu kontroly upevnenia nákladu sa vystavuje potvrdenie po jeho absolvovaní a ku skúške sa vystavuje potvrdenie po úspešnej skúške kontroly upevňovania nákladu.

K bodom 47 až 51 [§ 69]

Ide o opravu terminológia, zhľadom na to, že správne označenie je intermodálna doprava a nie intermodálna preprava, zároveň sa konkrétnejšie špecifikuje zodpovednosť za uloženie a upevnenie nákladu v prípade uzavretia ložného priestoru vozidla zámkom alebo plombou. Upresňuje sa povinnosť dopravného podniku skontrolovať náklad na vozidle v súvislosti so zmenami zavedenými v predchádzajúcom bode, keď je ložný priestor vozidla uzavretý zámkom alebo plombou. Podobne ako je úprava v § 69 ods. 1 a 3 (ohrozenie bezpečnosti cestnej premávky alebo života a zdravia) sa rovnaká formulácia dopĺňa aj do odseku 5 v súvislosti s nakladaní vozidla alebo jazdnej súpravy a dopĺňa sa povinnosť poskytnúť údaje o hmotnostiach vozidla nakladajúcej organizácií aj dopravnému podniku.

K bodu 53, 63, 64, 65 a 67 [§ 71 ods. 1 písm. j), § 83 ods. 1 písm. a) siedmy bod, § 83 ods. 1 písm. c) piaty bod, § 83 ods. 1 písm. b) piaty bod, § 84 ods. 1 písm. a) desiaty bod, § 84 ods. 1 písm. b) siedmy bod, § 84 ods. 1 písm. c) siedmy bod, § 84 ods. 1 písm. d)]

Legislatívno-technická úprava vnútorných odkazov.

K bodom 54 a 139 [§ 73 ods. 1 nové písm. g), § 148 ods. 6 písm. b)]

Medzi povinnosti technickej služby sa dopĺňa povinnosť podrobiť sa priebežnému monitorovaniu. Súčasne sa mení § 148 ods. 6 písm. b) o sankciách za porušenie nových povinností.

K bodom 58 a 59 [§ 74 ods. 8 až 10]

V odseku 8 sa bližšie špecifikuje, ktoré osobné údaje sa vedú v celoštátnom informačnom systéme cestných technických kontrol.

V odseku 9 sa dopĺňajú nové informačné systémy a registre, ktoré sú potrebné pre vykonávanie cestných technických kontrol. Nový odsek 10 obsahuje totožné znenie v súčasnom odseku 9.

K bodu 60 [§ 76 ods. 3 písm. e)]

Ide o zosúladenie, keďže v Centrálnom registri exekúcií Slovenskej komory exekútorov sa nezapisujú exekúcie na vozidlo, ale na osobu.

K bodu 61 [§ 78 ods. 5 písm. c)]

Špecifikuje sa, že dané zariadenie musí spĺňať požiadavke nie len v čase dodania, ale počas celej doby platnosti schválenia vhodnosti zariadenia.

K bodom 62, 137 a 138 [§ 79 ods. 11 nové písm. b), § 148 ods. 5 písm. a) a b)]

Pre odborne spôsobilú osobu pre kalibráciu sa dopĺňa oznamovacia povinnosť prostredníctvom celoštátneho informačného systému technických kontrol alebo emisných kontrol oznámiť plánovaný výkon kalibrácie v stanici technickej kontroly alebo v pracovisku emisnej kontroly.

V nadväznosti na to sa navrhuje úprava skutkovej podstaty sankcií v § 148 ods. 5 písm. a) a b).

K bodu 66 [§ 83 ods. 9]

Dopĺňa sa, že v prípade zrušenia povolenia na zriadenie stanice technickej kontroly, pracoviska emisnej kontroly a pracoviska kontroly originality na základe návrhu (žiadosti) držiteľa povolenia sa nemožno odvolať.

K bodu 68 [§ 85 ods. 5 písm. a) štvrtý bod, písm. b) štvrtý bod, písm. c) štvrtý bod a písm. d) štvrtý bod]

Navrhuje sa zmena odstránenia chýb zistených pri priebežnom overení z jedného mesiaca na dva mesiace.

K bodu 69 až 75 [§ 85 ods. 5 písm. a) šiesty bod a ôsmy bod, písm. b) šiesty bod a ôsmy bod, písm. c) šiesty a ôsmy bod a písm. d) šiesty a siedmy bod]

Upravujú sa podmienky zrušenia oprávnenia, na konkrétne porušenie povinností, pričom sa zároveň navrhuje aj možnosť liberácie zrušenia, ak to sama oprávnená osoba oznámi.

K bodu 76, 85, 88 a 91 [§ 86 ods. 1, § 87 ods. 1, § 88 ods. 1 a § 89 ods. 1 úvodná veta a písmeno a)]

Legislatívno-technická úprava v súvislosti s povinnosťami oprávnených osôb.

K bodu 77, 86 a 89 [§ 86 ods. 1 písm. c), § 87 ods. 1 písm. c) a § 88 ods. 1 písm. c)]

Ustanovuje sa povinnosť pre oprávnenú osobu technickej kontroly, emisnej kontroly a kontroly originality, že technologické zariadenie jeho parametre, nastavenie a technické požiadavky musia byť v súlade so schválením a v súlade s požiadavkami stanovenými vykonávacím právnym predpisom.

K bodu 78 [§ 86 ods. 1 písm. l) a § 87 ods. 1 písm. l)]

Presnejšie sa špecifikuje, že prístup nie len k videozáznamu uloženému na serveri, ale aj k videozáznamu prebiehajúcemu v reálnom čase.

K bodu 79, 81, 83, 107 a 108 [§ 86 ods. 2 písm. b), f) a h), § 91 ods. 5 písm. a) bod 9, § 107 ods. 12 a 13]

Pri udeľovaní vnútroštátneho schválenia jednotlivého vozidla s obmedzenou prevádzkou sa navrhuje, že technická kontrola zvláštna sa bude vykonávať v priestoroch mimo stanice technickej kontroly, napríklad na dohodnutej ploche medzi stanicou technickej kontroly a prevádzkovateľom vozidla.

K bodu 80 [ § 86 ods. 2 písm. e)]

Navrhuje sa zmena, že v stanici technickej kontroly bude postačovať, aby bol prítomný iba jeden technik technickej kontroly s plným rozsahom vykonávaných technických kontrol.

K bodu 82 [§ 86 ods. 2 písm. f) a g), § 87 ods. 2 písm. e) a f) a § 88 ods. 2 písm. e) až g)]

Presnejšia špecifikácia povinnosti, keď porušením je aj jedno vykonanie.

K bodom 84, 87 a 90 [§ 86 ods. 2, § 87 ods. 2 , § 88 ods. 2]

Navrhuje sa doplnenie povinností pre oprávnené osoby technickej kontroly, emisnej kontroly alebo kontroly originality, aby sa v priestoroch stanice technickej kontroly, pracoviska emisnej kontroly a pracoviska kontroly originality nemohlo nachádzať také vybavenie, zariadenie alebo prostriedok, ktoré by mohli ovplyvniť samotné meranie alebo výsledok kontroly. Opatrenie sa navrhuje z dôvodu, že ak sa pri vykonávaní odborného dozoru takéto zariadenie aj našlo, ale počas výkonu odborného dozoru sa nepreukázalo jeho použitie, oprávnené osoby sa vyhovárali, že to nie je ich zariadenie a niekto ho tam zabudol.

K bodu 92 [§ 90 ods. 3 písm. a) štvrtý bod]

Navrhuje sa, že osvedčenie technika technickej kontroly nebude viazané na udelené oprávnenie technickej kontroly, ale bude viazané na príslušné vodičské skupiny, ktoré má udelené v rámci vodičského oprávnenia.

K bodu 93 [§ 90 ods. 5 písm. a)]

Navrhuje sa, že osvedčenie technika technickej kontroly v plnom rozsahu bude musieť byť vydané pre povinných dvoch technikov. V ostatných prípadoch môže byť osvedčenie technika technickej kontroly udelené na základe rozsahu vodičského oprávnenia.

K bodu 94 [§ 90 nové odseky 11 a 12]

Navrhuje sa doplniť ďalšie možnosti udelenia osvedčenia technika, ak osvedčenie bolo zrušené na základe žiadosti oprávnenej osoby alebo osvedčenie zaniklo z dôvodu zrušenia oprávnenej osoby alebo zaniklo z dôvodu skončenia pracovného pomeru.

K bodu 95 [§ 91 ods. 5 písm. a) bod 4, písm. b) bod 4 a písm. c) bod 4]

Ide o precizovanie ustanovenia, kedy sa technik musí podrobiť doškoľovaciemu kurzu a následne skúšky samostatne pri prípade podľa § 92 ods. 8 alebo pri prípade podľa § 92 ods. 9.

K bodom 96, 99 a 100 [§ 91 ods. 5 písm. a) bod 13, písm. b) bod 13 a písm. c) bod 12]

Upresňuje sa, že schvaľovací orgán zruší osvedčenie technikovi technickej kontroly, emisnej kontroly alebo kontroly originality nielen pri ovplyvňovaní hodnôt, ale aj údajov.

K bodu 97 a 98 [§ 91 ods. 5 písm. a) bod 14 a nový bod 15]

Dopĺňa sa dôvod na zrušenie osvedčenia technika technickej kontroly, keď poruší povinnosť spočívajúcu v meraní brzdných síl vozidla na inej náprave vozidla alebo na inom vozidle.

K bodu 102 [§ 92 ods. 9 prvá veta]

Upresňuje sa, že technik sa doškoľovaciemu kurzu a skúške za trest podrobí len v prípade tých najprísnejších pokút podľa § 148 ods. 13 písm. c) alebo d).

K bodu 103 [§ 93 ods. 9]

Navrhuje sa zmena, že opakovanej skúške po neúspešnej skúške sa bude môcť technik podrobiť nie len jedenkrát, ale dvakrát.

K bodom 104 a 105 [§ 94 ods. 4 až 6]

Ustanovuje sa, že v záväznej prihláške na skúšku z overenia znalostí o vozidlách nie je potrebné uvádzať identifikačné údaje oprávnenej osoby. Skúška je pre fyzickú osobu, ktorá sa jej podrobí, preto sú potrebné údaje iba tejto fyzickej osoby.

K bodu 106 [§ 106 ods. 1]

Spresňuje sa definícia technickej kontroly, ktorá bude môcť zahrnúť aj preverenie zhodnosti vozidla so schváleným typom, ak na vozidle bola zistená nezhoda.

K bodu 109 [§ 107 ods. 14]

Navrhuje sa vypustiť zákaz nastavovať a opravovať kontrolované vozidlo počas technickej kontroly.

K bodu 110 [§ 108 ods. 1 písm. a) a § 117 ods. 1 písm. a)]

Legislatívno-technická úprava v súvislosti s novoustanoveným § 26.

K bodom 111 a 115 [§ 108 ods. 3 a § 117 ods. 4]

Precizovanie ustanovení, ktoré v súčasnosti možno nesprávne vykladať tak, že predmetné vozidlá podliehajú technickej kontrole a emisnej kontrole. Nové znenie ustanovuje, že keď takéto vozidlo príde na technickú kontrolu a emisnú kontrolu, tak sa takáto kontrola vykoná.

K bodu 112 [§ 109 ods. 3, § 118 ods. 3 a § 125 ods. 3]

Dopĺňa sa možnosť pri nariadení technickej kontroly, emisnej kontroly a kontroly originality, že táto kontrola sa vykoná pod dozoru orgánu odborného dozoru.

K bodu 113 [§ 115 ods. 1]

Spresňuje sa definícia emisnej kontroly, ktorá bude môcť zahrnúť aj preverenie zhodnosti vozidla so schváleným typom, ak na vozidle bola zistená nezhoda.

K bodu 114 [§ 116 ods. 11]

Navrhuje sa vypustiť zákaz nastavovať a opravovať kontrolované vozidlo počas emisnej kontroly.

K bodom 118 a 127 [§ 136 ods. 2 písm. a) bod 13, § 142 ods. 1 písm. b) a ods. 4]

Precizujú sa ustanovenia, kedy ministerstvo dopravy ako štátny dopravný úrad vykonáva štátny odborný dozor, keďže v súčasnosti išlo o obmedzenie iba nad hromadnou výrobou a nad hromadnou prestavbou.

K bodu 120 [§ 136 ods. 2 písm. a) bod 25 a § 157 ods. 2 písm. a)]

Opravuje sa chyba nesprávneho označenia odseku.

K bodu 121 [§ 136 ods. 2 písm. a) nové body 50 až 56]

Jasne sa špecifikuje, že vlastníkom údajov v registri osvedčení o zhode COC je ministerstvo dopravy.

Vzhľadom na niektoré ustanovenia zákona o prevádzke vozidiel a na činnosti vyplývajúce z nariadenia (EÚ) 2018/858 sa dopĺňajú činnosti vykonávané ministerstvom dopravy pri výkone jeho funkcie typového schvaľovacieho orgánu.

Do kompetencií typového schvaľovacieho orgánu sa dopĺňa povinnosť spolupracovať s Európskou komisiou a tiež povinnosť podstúpiť posúdenie činností typového schvaľovacieho orgánu Európskou komisiou.

K bodu 122 [§ 136 ods. 2 nové písm. f)]

V súlade s čl. 6 ods. 8 nariadenia (EÚ) 2018/858 do kompetencie ministerstva dopravy patrí povinnosť pravidelne skúmať a posudzovať fungovanie svojich činností v procese typového schvaľovania. Podľa citov. článku členské štáty takéto preskúmania a posúdenia vykonávajú aspoň každé štyri roky a ich výsledky oznamujú Európskej komisii a fóru na výmenu informácií o presadzovaní právnych predpisov. Členské štáty sprístupňujú verejnosti súhrn výsledkov pravidelných preskúmaní a posúdení. Členské štáty podávajú Európskej komisii a fóru správy o tom, ako pristupujú k jednotlivým odporúčaniam tohto fóra.

K bodom 123, 150, 151 a 154 [§ 138 písm. a) nový bod 6, § 157 ods. 4 písm. m) a n), § 159 ods. 1 písm. b) až d)]

Podľa § 128 ods. 2 zákona č. 8/2009 Z. z. tabuľky so zvláštnym evidenčným číslom obsahujúcim písmeno C vydáva okresný úrad. Na základe toho je potrebné ustanoviť podmienky na vydávanie týchto tabuliek aj v zákone o prevádzke vozidiel vrátane ukladania pokút a s tým súvisiacich legislatívno-technických zmien.

K bodu 124 [§ 139 písm. b)]

Špecifikuje sa, že pokuty a poriadkové pokuty je možné ukladať aj popri uložených opatreniach.

K bodu 125 [§ 139 nové písmená e) až j)]

V súlade s čl. 6 ods. 9 nariadenia (EÚ) 2018/858 sa dopĺňa do kompetencie Slovenskej obchodnej inšpekcie povinnosť spolupracovať s Európskou komisiou pri vykonávaní skúšok a kontrol v rámci dohľadu nad trhom a tiež povinnosť pravidelne skúmať a posudzovať fingovanie svojich činností ako orgánu dohľadu nad trhom.

K bodu 126 [§ 140 písm. d) ]

Legislatívno-technická úprava v súvislosti so zmenami v § 44 ods. 13.

K bodu 128 [§ 143 ods. 8 písm. e)]

Z dôvodu správneho zadokumentovania štátneho odborného dozoru sa dopĺňa oprávnenie vyhotovovať fotokópie dokladov totožnosti kontrolovaných osôb, napríklad osôb vykonávajúcich technickú kontrolu.

K bodu 129 [§ 143 ods. 8 písm. h)]

Pre osoby vykonávajúce odborný dozor sa dopĺňa oprávnenie vyhotovovať obrazový, zvukový alebo obrazovo-zvukový záznam za účelom nespochybniteľného zadokumentovania kontrolných zistení.

K bodu 130 [§ 145 ods. 7]

Ak poverení zamestnanci technickej služby pri výkone odborného dozoru technickej služby

zistia, že niekto vykonáva činnosti podľa zákona o prevádzke vozidiel bez príslušného poverenia, povolenia, oprávnenia, osvedčenia alebo súhlasu, bezodkladne o tom informujú ministerstvo dopravy a okresný úrad v sídle kraja.

K bodom 131 a 132 [§ 145 ods. 11 a 12]

Vzhľadom na to, že na ukladanie sankcií nie je vždy príslušný okresný úrad v sídle kraja ale v niektorých prípadoch aj ministerstvo dopravy, upresňuje sa, že podklad na uloženie sankcie sa zašle príslušnému správnemu orgánu na uloženie sankcií, prípadne ak sa zistia závažné nedostatky a je potrebné obmedziť činnosť, taktiež sa prizve príslušný správny orgán na uloženie sankcií.

K bodu 133 [§ 146 ods. 1]

Z praktických dôvodov sa medzi orgány poskytujúce súčinnosť pri vykonávaní odborného dozoru dopĺňa Sociálna poisťovňa.

K bodu 135 [§ 148 ods. 1 písm. b) bod 2]

Dopĺňa sa nový správny delikt, keď je vystavené a vydané osvedčenie o evidencii časť II alebo technické osvedčenie vozidla vozidlu, ktoré nemalo uznané typové schválenie EÚ celého vozidla.

K bodu 140 [§ 148 ods. 13]

Oproti súčasnému zneniu sa spresňujú niektoré ustanovenia o správnych deliktoch pri technikoch technickej kontroly, emisnej kontroly, originality alebo montáže plynových zariadení a zároveň sa pri niektorých správnych deliktoch znižuje sadzba pokuty. Zároveň sa dopĺňa správny delikt o novú skutkovú podstatu vykonania kontroly bez pristaveného vozidla.

K bodu 141 [§ 151 ods. 6]

Oprava chyby.

K bodu 142 [§ 152]

Precizuje sa celé ustanovenie § 152 týkajúce sa dohľadu na trhom, ktorý vykonáva Slovenská obchodná inšpekcia podľa tohto zákona, ale aj podľa osobitných predpisov o typovom schvaľovaní [nariadenia (EÚ) č. 167/2013, (EÚ) č. 168/2013, (EÚ) 2018/858]. Na základe skúsenosti s aplikačnej praxe sa oprávnenie inšpektorov upravujú priamo v tomto zákone. K povinnostiam Slovenskej obchodnej inšpekcie sa dopĺňajú povinnosti ustanovené v čl. 8 nariadenia (EÚ) 2018/858, medzi ktoré patrí aj vykonávanie minimálneho počtu kontrol.

V odseku 3 § 152 sa dopĺňa všeobecná povinnosť nezávislosti a nestrannosti pri výkone dohľadu nad trhom.

K bodu 143, 145 a 146 [§ 154 ods. 1, ods. 3 a ods. 9]

V súvislosti s úpravou v § 152 je potrebné upraviť aj ustanovenia o sankciách, ktoré ukladá Slovenská obchodná inšpekcia.

K bodu 144 [§ 154 ods. 2]

Legislatívno-technická úprava.

K bodu 149 [§ 157 ods. 2 nové písm. q)]

Zo správneho poriadku sa vynímajú niektoré konania policajtov v rámci dohľadu nad bezpečnosťou a plynulosťou cestnej premávky pri cestnej technickej kontrole, ako sú rozhodnutie o tom, či sa má vozidlo podrobiť podrobnejšej cestnej technickej kontrole a určenie výšky príspevku na čiastočnú úhradu nákladov za vykonanie podrobnejšej cestnej technickej kontroly.

Taktiež sa zo správneho poriadku vyníma ukladanie opatrení pri výkone dohľadu nad trhom Slovenskou obchodnou inšpekciou.

K bodu 152 [§ 157 ods. 4 novooznačené písm. o)]

Dopĺňa sa, že aj pri povolení hromadnej prestavby sa nevydáva rozhodnutie.

K bodu 153 [§ 157 nový odsek 16]

Medzi spoločné ustanovenia o konaní sa navrhuje doplniť, že zodpovednosť právnickej osoby za správny delikt alebo poriadkovú pokutu nezaniká vyhlásením konkurzu, vstupom do likvidácie, jej zrušením alebo zavedením nútenej správy.

K bodu 155 a 156 [§ 163 ods. 4 písm. a) a písm. b) tretí bod]

Navrhuje sa zmena finančnej spoľahlivosti pri kontrole originality zo 100 000 eur na 50 000 eur.

K bodu 157 [§ 163 ods. 5 písm. c)]

Ide o zosúladenie so zákonom č. 431/2002 Z. z. o účtovníctve v znení neskorších predpisov.

K bodom 158 [§ 165 odsek 1]

Technická služba overovania musí spĺňať nezávislosť a nestrannosť aj podľa čl. 69 nariadenia (EÚ) 2018/858.

K bodu 159 [§ 167 ods. 3 písm. b)]

Z podmienok bezúhonnosti sa navrhuje vypustiť trestné činy súvisiace s cestnou premávkou.

K bodu 160 [§ 168]

Ide o zosúladenie textu v celom § 168 s nadpisom v § 168, ktorý okrem zákazu majetkového prepojenia hovorí aj o zákaze personálneho prepojenia.

K bodu 161 [§ 168 ods. 5]

Návrhom zákona sa ruší zákaz personálneho a majetkového prepojenia blízkych osôb navrhovateľa.

K bodu 162 [§ 169 ods. 3]

Dopĺňa sa, že schvaľovací orgán pri posudzovaní spoľahlivosti preruší konanie do doby získania podkladov vyjadrenia od orgánu Policajného zboru.

K bodu 163 [§ 170 ods. 22]

S ohľadom na rozsah a kvalitu prípravy podmienok pre certifikované miesta opravy a príslušného informačného systému sa prolonguje prechodné obdobie do 1. januára 2021.

K bodu 164 [§ 170a]

Dopĺňajú sa prechodné ustanovenia v súvislosti s konaním.

K bodu 165 [príloha č. 2 druhý bod]

V transpozičnej prílohe sa dopĺňa zmena smernice 96/53/ES.

K bodu 166 [príloha č. 2]

Z transpozičnej prílohy sa vypúšťa smernica 2007/46/ES, ktorá bude s účinnosťou od 1. septembra 2020 nahradená priamo uplatniteľným nariadením (EÚ) 2018/858.

K bodu 167 [Prehľad zákona]

Navrhuje sa vypustenie prehľadu zákona o prevádzke vozidiel v cestnej premávke a o zmene a doplnení niektorých zákonov, vzhľadom na to, že sa so zmenou nadpisu jednotlivých ustanovení stal neaktuálnym.

**K čl. II**

Tento článok obsahuje návrh novely zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.

K bodu 1 [poznámka pod čiarou k odkazu 8c]

Vypúšťa sa neaktuálny zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov.

K bodu 2 [poznámka pod čiarou k odkazu 19]

Vypúšťa sa neaktuálna poznámka pod čiarou na zákon NR SR č. 315/1996 Z. z. o premávke na pozemných komunikáciách v znení neskorších predpisov.

K bodu 3 [položka 64]

Aktualizuje sa pôvodný odkaz 20 na odkaz 19b a zároveň sa aktualizuje poznámka 19b.

K bodom 4 a 5 [položka 65]

Upresňuje sa správne označenie kategórií vozidiel.

V súvislosti so zrušením nariadenia vlády SR č. 140/2009 Z. z., ktoré obsahuje definície elektrického vozidla a hybridného vozidla, je potrebné aktualizovať niektoré ustanovenia položky 65. Súčasný systém zliav zostane zachovaný, len preukazovanie bude podľa údajov uvedených v osvedčení o evidencii časti II.

K bodu 6 [položka 68]

Legislatívno-technická úprava v súvislosti s novo navrhnutými zmenami v § 26 zákona o prevádzke vozidiel.

K bodu 7 [položka 78]

Upresňuje sa, že správny poplatok pri povolení na zriadenie stanice technickej kontroly nad rámec existujúcej siete sa nevyberie, ak pôjde o vykonávanie technických kontrol na prepravu nebezpečných vecí alebo na vydanie prepravného povolenia.

K bodu 8 [položka 80]

Vzhľadom na skúsenosti z aplikačnej praxe sa navrhuje vypustiť nadbytočné spojenie, podľa ktorého smie za dopravcu vybaviť povolenie splnomocnený zástupca, a to z dôvodu, že možnosť splnomocniť iný subjekt na určitý úkon vyplýva z osobitných predpisov a nie je potrebné to bližšie špecifikovať v poznámke položky.

K bodu 9 [položka 80]

Bližšie sa špecifikuje, kedy sa nevyberá poplatok pri prekročení najväčšej povolenej celkovej hmotnosti do 3,0 %.

**K čl. III**

Tento článok obsahuje návrh novely zákona č. [361/2014 Z. z.](https://www.slov-lex.sk/pravne-predpisy/SK/ZZ/2014/361/) o dani z motorových vozidiel a o zmene a doplnení niektorých zákonov v znení zákona č. 253/2015 Z. z.

K bodom 1 a 4 [poznámky pod čiarou k odkazom 1 a 6]

Aktualizujú sa poznámky pod čiarou.

K bodu 2 [§ 2 ods. 1]

Precizuje sa všeobecný pojem „použitie vozidla na podnikanie“ tak, aby bolo zrejmé, že vozidlo sa považuje za použité na podnikanie vtedy, ak má pridelené evidenčné číslo a je splnená niektorá podmienka uvedená v písmenách a) až e). Použitie vozidla na podnikanie touto úpravou tak nie je viazané nevyhnutne až na „skutočné“ použitie vozidla, ale aj na zaradenie vozidla do majetku, alebo uplatnenie si výdavkov naň ešte pred „skutočným použitím“. Touto úpravou sa odstráni disproporcia pri posúdení predmetu dane z hľadiska určenia vzniku daňovej povinnosti a dnes už zavedeným posúdením možného zániku daňovej povinnosti. Ak ide o vozidlo, ktorého držiteľom je osoba, ktorá zanikla, zomrela, bola zrušená alebo nepoužíva vozidlo na podnikanie, a takéto vozidlo bude používané na podnikanie daňovníkom - nájomcom na základe zmluvy, za použitie vozidla na podnikanie sa považuje nepretržité obdobie jeho používania v súlade s dĺžkou obdobia uvedenou v zmluve. Rovnako sa použitie vozidla na podnikanie posudzuje, aj ak ide o daňovníka zamestnávateľa, ktorý vypláca cestovné náhrady za použitie vozidla zamestnancom v období, keď toto vozidlo nepodlieha zdaneniu u iného daňovníka. Pre samostatne zárobkovo činnú osobu, ktorá vozidlo používa na podnikanie a uplatňuje si paušálne výdavky, je vozidlo naďalej predmetom dane z titulu jeho použitia na podnikanie až do zániku daňovej povinnosti podľa tohto zákona.

K bodu 3 [§ 2 ods. 2 písm. a)]

Precizuje sa ustanovenie, ktoré vozidlá so zvláštnym evidenčným číslom nepodliehajú dani z motorových vozidiel.

K bodu 5 [§ 5 ods. 2]

Upresňuje sa správne označenie kategórií vozidiel.

K bodom 6 [§ 5 ods. 1 a príloha č. 1 § 7 ods. 4]

V súvislosti so zrušením nariadenia vlády SR č. 140/2009 Z. z., ktoré obsahuje definície elektrického vozidla a hybridného vozidla, je potrebné aktualizovať niektoré ustanovenia položky 65. Súčasný systém zliav zostane zachovaný, len preukazovanie bude podľa údajov uvedených v osvedčení o evidencii časti II.

K bodu 7 [§ 8ods. 2 písm. a)]

Z dôvodu odstránenia pochybností vymedzeného zániku daňovej povinnosti sa dopĺňa o akú evidenciu v prípade vyradenia alebo dočasného vyradenia vozidla ide. Vždy pôjde o centrálnu evidenciu vozidiel vedenú na orgáne Policajného zboru SR.

K bodu 8 [§ 8 ods. 2 nové písmeno c)]

Dopĺňa sa zánik daňovej povinnosti pri odcudzení vozidla, a to na posledný deň kalendárneho mesiaca, v ktorom bolo orgánom Policajného zboru SR potvrdené odcudzenie vozidla. Vydané potvrdenie Policajným zborom SR o odcudzení vozidla je dokladom potvrdzujúcim zánik daňovej povinnosti.

K bodu 9 [§ 8 ods. 2 písm. e)]

Spresňuje sa zánik daňovej povinnosti vo väzbe na terminológiu zákona o cestnej premávke.

K bodu 10 [§ 8 ods. 3]

Ruší sa výnimka udelená daňovníkovi - zamestnávateľovi pri vyznačovaní vzniku a zániku daňovej povinnosti v daňovom priznaní, podľa ktorej iba daňovník - zamestnávateľ nemal povinnosť vyznačovať túto skutočnosť v daňovom priznaní. Dôvodom je aplikačná prax, podľa ktorej neuvádzanie dátumu vzniku a zániku daňovej povinnosti v prípade použitia vozidla zamestnancom počas zdaňovacieho obdobia (celého alebo časti) bez prerušenia, vytvára pochybnosti správcu dane o dĺžke zdaňovacieho obdobia, a to i napriek označeniu daňovníka - zamestnávateľa.

K bodu 11 [§ 8 nový odsek 6]

Za účelom odstránenia duplicity zdanenia jedného predmetu dane u jedného daňovníka pri zániku a súčasne vzniku daňovej povinnosti počas jedného kalendárneho mesiaca sa dopĺňa pravidlo tohto zdanenia a súčasne sa definuje vznik a zánik daňovej povinnosti pri tomto jednom predmete dane u jedného daňovníka.

K bodu 12 [§ 8 ods. 7]

Presne sa vymedzuje, že v prípade plnenia oznamovacej povinnosti o zániku daňovej povinnosti, túto nemožno plniť podaním daňového priznania, ani v podanom daňovom priznaní uvádzať. Súčasne sa navrhuje, aby oznámenie o zániku daňovej povinnosti bol daňovník povinný podať na tlačive, ktorého vzor určí Finančné riaditeľstvo SR a zverejní ho na svojom webovom sídle.

K bodu 13 [§ 9 ods. 4]

Odstraňujú sa pochybnosti v prípade konania za daňovníka, na ktorého majetok je vyhlásený konkurz. Osoba, ktorá za takéhoto daňovníka koná, je vymedzená v osobitom predpise (daňovom poriadku), podľa ktorého sa postupuje pri správe dane.

K bodu 14 [§ 9 ods. 6]

Dopĺňa sa možnosť podať daňové priznanie k dani z motorových vozidiel skôr aj pre daňovníka, ktorý prerušil podnikanie, a to zavedením inak určeného zdaňovacieho obdobia, ktorého koniec sa vzťahuje k poslednému dňu kalendárneho mesiaca, v ktorom došlo k prerušeniu podnikania. Súčasne sa upravuje aj termín na zaplatenie dane po uplynutí tohto inak určeného zdaňovacieho obdobia. Navrhovaná úprava súvisí aj so zánikom povinnosti platenia preddavkov na daň, ktorých splatnosť nastala po dni, v ktorom došlo k tejto rozhodujúcej skutočnosti.

K bodu 15 [§ 9 ods. 7]

Navrhuje sa uplatniť rovnakú lehotu na podanie daňového priznania za daňovníka, ktorý zomrel hocikedy počas zdaňovacieho obdobia alebo aj vtedy, ak zomrel po uplynutí ročného zdaňovacieho obdobia v lehote na podanie daňového priznania, osobou, ktorá koná za zomrelého daňovníka. V prípade daňovníka, ktorý zomrel, sa navrhuje umožniť osobe konajúcej za tohto daňovníka podať namiesto daňového priznania, oznámenie o zániku daňovej povinnosti, ak sú súčasne splnené podmienky, t. j. vozidlo nebolo použité na podnikanie ani jeden deň v zdaňovacom období, o tomto vozidle sa neúčtovalo ako o majetku, vozidlo nebolo evidované v daňovej evidencii alebo sa naň neuplatňovali výdavky spojené s jeho použitím.

K bodu 16 [Poznámka pod čiarou k odkazu 16]

Aktualizácia poznámky pod čiarou.

K bodom 17 až 21 [§ 10 ods. 1 až 6]

Navrhuje sa doplniť znenie ustanovenia zákona, ktoré definuje predpokladanú daň o skutočnosť, že táto je základom pre výpočet preddavku na daň. Navrhované doplnenie doposiaľ absentovalo ako prepojenie samostatného ustanovenia zákona o predpokladanej dani a preddavku na daň. Súčasne sa navrhuje spresniť skutočnosť, že pokiaľ ide o vozidlá, ktoré sú od dane oslobodené, s týmito sa pri výpočte predpokladanej dane nepočíta. V prípadoch, kedy podľa zákona nie je povinnosťou daňovníka platiť preddavky na daň, sa navrhuje doplniť možnosť ich platenia, ak o to požiada daňovník správcu dane. Na základe rozhodnutia správcu dane bude mať daňovník možnosť platiť preddavky na daň a následne po uplynutí zdaňovacieho obdobia v lehote na podanie daňového priznania vyrovná celoročnú daň.

K bodu 22 [§ 10 nový odsek 8]

Vzhľadom na absenciu vysporiadania sa s dôsledkami porušenia podmienok oslobodenia od dane pre vozidlá, ktoré slúžia na poskytovanie záchrany ľudského života alebo majetku, alebo sú používané výhradne v poľnohospodárskej alebo lesnej výrobe sa navrhuje explicitne určiť, akým spôsobom sa daňovník s týmto porušením vysporiada. V prípade porušenia podmienok oslobodenia od dane daňovník zaplatí pomernú časť dane za kalendárne mesiace, v ktorých k tomuto porušeniu došlo.

K bodu 23 [§ 10 ods. 10]

Dopĺňa sa ďalšia skutočnosť, podľa ktorej ani vznik ani zánik daňovej povinnosti počas zdaňovacieho obdobia neovplyvnia platenie už predpísaných preddavkov na daň na základe predpokladanej dane.

K bodu 24 [§ 10 ods. 11]

Na základe toho, že daňovník nemá oznamovaciu povinnosť počas zdaňovacieho obdobia, správca dane nemôže a ani nevie z vlastného podnetu reagovať na úpravu predpísaných preddavkov na daň. Preto sa navrhuje túto možnosť určenú správcovi dane vypustiť. Naďalej však zostáva možnosť na vzniknutú situáciu reagovať samotným daňovníkom, a to spôsobom podania žiadosti z jeho strany.

K bodu 25 [§ 10 ods. 13]

V súlade s určením výkonu správy dane podľa osobitného predpisu sa odstraňuje podmienka viazanosti platenia preddavkov na daň k 1. januáru zdaňovacieho obdobia, z dôvodu jej neopodstatnenosti.

K bodu 26 [§ 10 nový odsek 15]

Zavádza sa hranica 5 eur, pod ktorú sa vypočítaná daň v daňovom priznaní, nebude uhrádzať.

K bodu 27 [§ 15b]

Dopĺňa sa prechodné ustanovenie s ohľadom na zmenu vymedzenia predmetu dane tak, aby sa prvýkrát použila od 1. januára 2020.

K bodu 28 [text zákona]

Aktualizuje sa správne pojem „najväčšia technická prípustná celková hmotnosť“.

**K čl. IV**

Tento článok obsahuje návrh novely zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov. Účinnosť sa navrhuje od 1. septembra 2020 z dôvodu zmien súvisiacich s nariadením (EÚ) 2018/858, ktoré nadobudne účinnosť 1. septembra 2020.

K bodu 1 [§ 60 ods. 4]

Upravuje sa terminológia v súvislosti s nariadením (EÚ) 2018/858 a zároveň sa aktualizuje poznámka pod čiarou.

K bodu 2 [§ 60 ods. 5]

Upresňuje sa správne označenie kategórií vozidiel a aktualizuje sa poznámka pod čiarou.

**K čl. V**

Účinnosť návrhu zákona sa navrhuje od 1. januára 2020 okrem ustanovení súvisiacich s nariadením (EÚ) 2018/858, kde sa navrhuje účinnosť od 1. septembra 2020.